ΕΡΩΤΗΣΗ ΚΟΙΝΟΒΟΥΛΕΥΤΙΚΟΥ ΕΛΕΓΧΟΥ
ΠΡΟΣ:
Τον Υπουργό Εξωτερικών
Τον Υπουργό Εθνικής Άμυνας
Τον Υπουργό Ναυτιλίας και Νησιωτικής Πολιτικής
Τον Υπουργό Περιβάλλοντος και Ενέργειας
ΘΕΜΑ: «Νέα τουρκική NAVTEX νότια του Καστελλόριζου – Νομική θωράκιση και ενεργός άσκηση των ελληνικών κυριαρχικών δικαιωμάτων στην Ανατολική Μεσόγειο»
Η έκδοση της τουρκικής NAVTEX 0862/26 για επιστημονικές έρευνες του R/V TÜBİTAK MARMARA νότια και νοτιοδυτικά του Καστελλόριζου αποτελεί ακόμη μία ενέργεια της Άγκυρας που εντάσσεται σε ευρύτερη προσπάθεια εμπέδωσης παρουσίας και δημιουργίας τετελεσμένων στην Ανατολική Μεσόγειο. Η ελληνική πλευρά εξέδωσε αντι-NAVTEX, επισημαίνοντας ότι μέρος της προβλεπόμενης δραστηριότητας αφορά περιοχή ελληνικής υφαλοκρηπίδας και ότι ο τουρκικός σταθμός Αττάλειας δεν έχει αρμοδιότητα έκδοσης NAVTEX στη συγκεκριμένη περιοχή.
Η νομική αντιμετώπιση, ωστόσο, απαιτεί ακρίβεια. Η UNCLOS, ιδίως μέσω των άρθρων 76, 77 και 121, αναγνωρίζει δικαιώματα του παράκτιου κράτους επί της υφαλοκρηπίδας και στα νησιά, ενώ το άρθρο 246 προβλέπει ειδικό καθεστώς για την επιστημονική έρευνα στην υφαλοκρηπίδα και την ΑΟΖ. Παράλληλα, πρέπει να διακρίνεται η ωκεανογραφική έρευνα στη στήλη του νερού από δραστηριότητες που αφορούν τον βυθό και το υπέδαφος.
Το κρίσιμο ζήτημα, συνεπώς, δεν είναι μόνο η έκδοση μιας τουρκικής NAVTEX, αλλά εάν και κατά πόσον η Τουρκία επιχειρεί να ασκήσει δικαιώματα ή αρμοδιότητες που το Διεθνές Δίκαιο δεν της αναγνωρίζει, και εάν η Ελλάδα διαθέτει συγκεκριμένη στρατηγική για να αποτρέψει τη δημιουργία τετελεσμένων.
Ερωτώνται οι αρμόδιοι Υπουργοί:
Α. ΥΠΟΥΡΓΕΙΟ ΕΞΩΤΕΡΙΚΩΝ – ΔΙΕΘΝΕΣ ΔΙΚΑΙΟ & ΔΙΠΛΩΜΑΤΙΑ
1. Έχει ολοκληρωθεί νομική αξιολόγηση της NAVTEX 0862/26 και της πραγματικής δραστηριότητας του TÜBİTAK MARMARA, βάσει των άρθρων 76, 77, 121 και 246 της UNCLOS;
2. Προτίθεται η κυβέρνηση να καταθέσει επίσημο φάκελο στον ΟΗΕ και τον IMO για τη συστηματική τουρκική πρακτική NAVTEX, χαρτογράφησης, ερευνητικών δραστηριοτήτων και μονομερών θαλάσσιων ζωνών, ώστε να καταγραφεί ρητά ότι η ελληνική μη αντίδραση δεν συνιστά συναίνεση ούτε αναγνώριση τουρκικών δικαιωμάτων;
Β. ΥΠΟΥΡΓΕΙΟ ΕΘΝΙΚΗΣ ΑΜΥΝΑΣ – ΕΠΙΧΕΙΡΗΣΙΑΚΗ ΕΠΟΠΤΕΙΑ
4. Ποια είναι τα επιχειρησιακά μέτρα επιτήρησης και καταγραφής της δραστηριότητας του TÜBİTAK MARMARA και ποιο είναι το πρωτόκολλο αντίδρασης εφόσον διαπιστωθεί δραστηριότητα στον βυθό ή το υπέδαφος;
5. Υπάρχει μόνιμος μηχανισμός έγκαιρης προειδοποίησης και τεκμηρίωσης αντίστοιχων τουρκικών ενεργειών ή η χώρα εξακολουθεί να λειτουργεί κυρίως εκ των υστέρων;
Γ. ΥΠΟΥΡΓΕΙΟ ΝΑΥΤΙΛΙΑΣ – NAVTEX & ΘΑΛΑΣΣΙΑ ΑΣΦΑΛΕΙΑ
6. Ποια συγκεκριμένα μέτρα έχει λάβει η κυβέρνηση στον IMO για την αμφισβήτηση της αρμοδιότητας του τουρκικού σταθμού Αττάλειας και την αποτροπή επανάληψης αντίστοιχων NAVTEX;
7. Γιατί η ελληνική πολιτική περιορίζεται κατ’ επανάληψη στην έκδοση αντι-NAVTEX, χωρίς ένα μόνιμο και προληπτικό σύστημα αντιμετώπισης των τουρκικών ενεργειών;
Δ. ΥΠΟΥΡΓΕΙΟ ΠΕΡΙΒΑΛΛΟΝΤΟΣ & ΕΝΕΡΓΕΙΑΣ – ΘΑΛΑΣΣΙΟΣ ΧΩΡΟΤΑΞΙΚΟΣ ΣΧΕΔΙΑΣΜΟΣ
7. Ποιο είναι το συγκεκριμένο σχέδιο για συνεχή ελληνική επιστημονική, περιβαλλοντική και υδρογραφική παρουσία στην περιοχή του Καστελλόριζου και την Ανατολική Μεσόγειο;
8. Πώς διασφαλίζει ο Θαλάσσιος Χωροταξικός Σχεδιασμός ότι δεν θα δημιουργούνται κενά ελληνικής διοικητικής και χαρτογραφικής παρουσίας, τα οποία επιχειρεί να αξιοποιήσει η Τουρκία;
ΤΕΛΙΚΟ ΕΡΩΤΗΜΑ ΠΡΟΣ ΤΗΝ ΚΥΒΕΡΝΗΣΗ
9. Με δεδομένη την επαναλαμβανόμενη τουρκική πρακτική NAVTEX, ερευνητικών δραστηριοτήτων, χαρτογραφικών διεκδικήσεων και μονομερών θαλάσσιων ζωνών, ποιο είναι το συγκεκριμένο, ενιαίο και επιχειρησιακά εφαρμόσιμο σχέδιο της κυβέρνησης για να περάσει η Ελλάδα από την πολιτική της εκ των υστέρων αντίδρασης στην ενεργό άσκηση και προάσπιση των κυριαρχικών της δικαιωμάτων;
Η Ερωτώσα Βουλευτής
